b'\n_START_ARTICLE_\nNogometni klub Koper\n_START_SECTION_\nZlati \xc4\x8dasi kluba\n_START_PARAGRAPH_\nKljub temu se za zlate \xc4\x8dase kluba upo\xc5\xa1teva druga polovica 80-ih, ko je Koper v sezoni 1984/85 osvojil 1. mesto v takratni Slovenski ligi, ki je bila sicer v mo\xc4\x8dnem nogometu nekdanje Jugoslavije 3. rang tekmovanja. Sledila je zgodovinska uvrstitev v 2. jugoslovansko ligo, kjer pa je Koper obstal le eno sezono. V sezoni 1987/88 je bil znova na robu 2. lige, a je v dodatnih kvalifikacijah izpadel proti Ba\xc4\x8dki (1:1, 0:1), zaradi \xc4\x8desar je pri\xc5\xa1lo do velikega osipa gledalcev, ki so ocenili, da je bila tekma \xc2\xbbprodana\xc2\xab. Navija\xc4\x8dem je bila namre\xc4\x8d sumljiva predvsem prva tekma na gostovanju v Ba\xc4\x8dki Palanki, kjer nista smela zaigrati dva klju\xc4\x8dna igralca, ker misteriozno nista imela podalj\xc5\xa1anega sicer rutinskega zdravni\xc5\xa1kega pregleda. Na povratnem sre\xc4\x8danju na koprskem stadionu Bonifika se je zbralo med 8000 in 9000 gledalcev, kar je bilo dotlej dose\xc5\xbeeno (ali prese\xc5\xbeeno) le na sre\xc4\x8danju z ljubljansko Olimpijo leto pred tem, kasneje pa koprskih nogometa\xc5\xa1ev nikoli ve\xc4\x8d ni spremljalo toliko ljudi.\n_START_SECTION_\nEvropska tekmovanja\n_START_PARAGRAPH_\nV sezoni 2007/08 je v prvenstvu zasedel 2. mesto, v letih 2006 in 2007 pa je osvojil slovenski pokal, kar mu je prineslo 3 nastope v pokalu UEFA. Sledil je najve\xc4\x8dji uspeh Nogometnega kluba Koper, in sicer leta 2010, ko je klub pod vodstvom trenerja Ned\xc5\xbeada Ok\xc4\x8di\xc4\x8da osvojil prvi naslov dr\xc5\xbeavnih prvakov v samostojni Sloveniji._NEWLINE_V sezoni 2015/16 je igral v kvalifikacijah za Evropsko ligo, kjer je v prvem krogu premagal islandski V\xc3\xadkingur Reykjav\xc3\xadk (0:1, 2:2), nato pa izgubil proti hrva\xc5\xa1kemu Hajduk Splitu (3:2, 1:4).'